Beeline: “Yangi xizmatni o‘chirib qo‘yish uchun ‘kol-sentr’ga qo‘ng‘iroq qiling”

Beeline Uzbekistan 20-noyabrdan boshlab o‘z abonentlarini ogohlantirmasdan, ularning barchasi uchun qo‘shimcha pulli xizmat — “ovozli pochta” xizmatini joriy qilgani, natijada abonentlar ijtimoiy tarmoqlarda bunga norozilik bildirib, izohlar qoldirayotgani haqida avval xabar bergan edik.

 Foto © Daryo
Beeline matbuot kotibi Oraz Abdurazzoqov “Mezon” nashriga bergan intervyusida masalaga oydinlik kiritdi.
Ma’lum bo‘lishicha, yangi xizmatga ko‘ra, Beeline’ning bir abonenti boshqasiga qo‘ng‘iroq qilganida beshinchi gudokdan keyin 10 soniya davomida “ovozli pochta” haqida qisqacha ma’lumot, signaldan so‘ng xabarni qoldirish to‘g‘risida ko‘rsatma va ushbu xizmat narxi 3 sent ekanligi aytiladi. Shundan so‘ng ovozli xabarni qoldirish mumkin bo‘ladi.
Oraz Abdurazzoqov Beeline avvaldan mavjud bo‘lgan va abonent to‘lovi evaziga foydalanilgan “ovozli pochta” xizmatining ommabopligini hisobga olgan holda, unga joriy qilingan abonent to‘lovi bekor bo‘lgach, ushbu xizmatni poytaxt va ikki viloyat (Toshkent va Sirdaryo) abonentlariga yoppasiga taqdim etganini ta’kidladi.
Beeline matbuot kotibi 3 sentning abonent to‘lovi emas, har gal “ovozli pochta”dan foydalanish xizmat haqi ekanini ma’lum qildi.
“To‘g‘risi, mijozlarimizdan bunday norozigarchiliklarni kutmagan edik. Beshinchi gudokdan so‘ng beriladigan 10 soniyalik ogohlantirish barchaga xizmatdan foydalanish-foydalanmaslikni hal qilish uchun kifoya bo‘ladi, deb ishongan edik”, — dedi u.
Abonentni unga qoldirilgan ovozli xabar bilan tanishtirish jarayonining ham o‘ta murakkabligi haqidagi fikrlarga javoban, ayni paytda uni soddalashtirish ustida ish olib borilayotganini ta’kidladi.
Shuningdek, Beeline matbuot kotibi “ovozli pochta” xizmatini bekor qilish imkoniyati barcha abonentlarda borligi, buning uchun kompaniya “kol-sentr”iga murojaat etish lozimligini ma’lum qildi.